Virallinen lehti nro C 166 , 03/07/1995 s. 0133



B4-0884, 0899, 0902, 0912 ja 0928/95 Päätöslauselma moniarvoisuudesta ja tiedotusvälineiden keskittymisestä Euroopan parlamentti, joka - palauttaa mieliin 20. tammikuuta 1994 antamansa moniarvoisuutta ja tiedotusvälineiden keskittymistä sisämarkkinoilla käsittelevää vihreää kirjaa koskevan päätöslauselman (( EYVL C 44, 14.2.1994, s. 177)) sekä 27. lokakuuta 1994 antamansa päätöslauselman (( EYVL C 323, 21.11.1994, s. 157.)), joissa se vaati komissiota esittämään ehdotuksen direktiiviksi, samoin kuin 16. helmikuuta 1995 antamansa G7-maiden tietoyhteiskuntaa käsittelevää konferenssia koskevan päätöslauselman (( EYVL C 56, 6.3.1995, s. 97.)), A. katsoo, että komission vihreän kirjan pohjalta suorittaman kuulemisen toinen vaihe on päättynyt, kun tavoitteena on hyväksyä direktiivi alaa koskevien kansallisten lakien tietyn asteisen lähentämisen edistämiseksi, B. ottaa huomioon sen merkityksen, jonka tiedotusvälineiden keskittymisen ongelma on nyt saanut poliittisissa keskusteluissa kaikissa jäsenvaltioissa, erityisesti demokratian ja tiedotusvälineiden itsenäisyyden turvaamisen kannalta, C. ottaa huomioon täysin markkinavoimien hallintaan alistetun tietoyhteiskunnan kielteiset seuraukset ja tarpeen harkita kulttuurisia, eettisiä, sosiaalisia ja poliittisia seurauksia, 1. Valittaa sitä, että komissio ei vielä ole esittänyt parlamentille ehdotusta direktiivin ETY 89/552 muuttamiseksi; 2. Odottaa malttamattomana moniarvoisuutta ja tiedotusvälineiden keskittymistä sisämarkkinoilla käsittelevää vihreää kirjaa koskevan toisen kuulemisvaiheen tuloksia; 3. Arvioi, että tiedotusvälineiden keskittymistä koskevien kansallisten lakien eroavaisuudet saattavat haitata sisämarkkinoiden toimintaa, erityisesti palveluiden vapaan liikkuvuuden ja sijoittautumisvapauden suhteen, ja ilmaisee hyväksyntänsä kaikille kansallisten määräysten lähentämiseen tähtääville aloitteille; 4. Toivoo, että komission ehdottamat aloitteet takaavat vakaan lainsäädännöllisen kehyksen joukkotiedotusalalle samoin kuin tietoyhteiskunnalle kokonaisuudessaan, joka takaa moniarvoisuuden suojelun yhtäläisen tason jäsenvaltioissa samalla kun se sallii palveluiden tarjoajien hyödyntää sisämarkkinoiden luomia mahdollisuuksia; 5. Katsoo kaikenlaisten resurssien tasapuolisen jakamisen olevan olennaisen tärkeää tiedotusvälineiden monimuotoisuuden ja vaihtelevuuden turvaamiseksi; 6. Pyytää jäsenvaltioita vahvistamaan tai ajanmukaistamaan asiaan liittyvää lainsäädäntöään kasvattaakseen se tehokkuutta, estääkseen johtavan aseman hankkimista ja taatakseen kilpailusääntöjen kunnioittamisen, ottaen huomioon kaikki keskittymisen muodot; 7. Palauttaa mieliin sitoutumisensa yleisen palvelun ajatukseen audiovisuaalisella alalla, julkisten televisio- ja radiokanavien sisäisen moniarvoisuuden velvoitteisiin sekä yleisen palvelun erityisasemaan tässä kysymyksessä ja katsoo, että on olennaisen tärkeää kunnioittaa tuota asemaa; 8. Palauttaa mieliin, että julkisilla viranomaisilla on velvollisuus tehokkaalla tavalla taata ilmaisuvapauden harjoittaminen ja moniarvoisuuden kunnioittaminen; 9. Pyytää komissiota ehdottamaan asianomaisten osapuolten kanssa toimintaohjelmaa tiedotusvälineiden moniarvoisuuden estämiseksi, jonka tarkoituksena on sopia tiedotusvälineiden menettelytavoista Euroopassa (Keski- ja Itä-Euroopan maat mukaan lukien), joilla turvattaisiin ammattietiikan säilyminen ja taattaisiin tiedon ja toimittajien riippumattomuus; 10. Kehottaa puhemiestään välittämään tämän päätöslauselman neuvostolle ja komissiolle.